Tisztelt Ügyfelünk!

Az alábbiakban tájékoztatjuk a 2023. január 1-től hatályos főbb adó változásokról. 
1. Személyi jövedelemadó

1. A személyi jövedelemadó mértéke változatlanul 15%. 
2. A 25. év alattiaknak nem kell SZJA-t fizetniük a nem önálló tevékenységből származó jövedelmeik után havi 499,952 Ft-ig.
3. Változatlanul egy gyermek (illetve a terhesség 91. napjától) havi 10,000 Ft adókedvezmény jár. A kettő gyerekesek adókedvezménye havi 20,000 Ft/eltartott. Három vagy több gyermek esetén havi 33,000 Ft/eltartott adókedvezmény jár. A családi pótlékra jogosult eltartott után jár a kedvezmény, mely megosztható a közös háztartásban élő házastárssal, élettárssal. Amennyiben a teljes kedvezményt a jogosult nem tudja érvényesíteni, akkor a 18,5%-os társadalombiztosítási járulékból is érvényesítheti.
4. A bérleti díj továbbra is összevonandó jövedelemként adózik, 15 % adót kell utána fizetni. 10% költséghányad vagy a tényleges költségek vonhatók le a bevételből (tételes elszámolásnál az amortizáció is levonható, mely az ingatlan bekerülési értékének évi 2%-a). A bérleti díjon felül kapott rezsi költség a közös költség kivételével nem minősül bevételnek, nem képez adó alapot.
5. A kamat, az árfolyam nyereség adója is 15%. Ugyanígy adózik a kriptoügyletből származó jövedelem. A tartós befektetésként hitelintézettel, értékpapír céggel kötött szerződésben elkülönített befektetések hozama továbbra is adómentes, ha 5 naptári évig nem nyúlnak hozzá. Adómentes a magyar állam által kibocsátott értékpapírok kamata.
6. Változatlanul 20%, maximum 150,000 Ft az adókiutalás az önkéntes pénztárakba magánszemélyként történő befizetések után, a nyugdíj-előtakarékossági számlára befizetések után max. 100,000 Ft. A magánszemély által fizetett nyugdíjbiztosítás után is hasonló kedvezmény vehető igénybe. Együttesen maximum 280,000 Ft-ig. Ennek feltétele, hogy ne legyen adótartozása a magánszemélynek.
7. A következő, béren kívüli juttatások az alkalmazottak mellett a személyesen közreműködő tagoknak is adhatóak 28% adóteherrel, 2023.-tól átjárhatóak a különböző keretek:
· SZÉP kártyán adott szállás szolgáltatás, meleg étkeztetés, szabadidő, egészségmegőrzés együttesen évente maximum 450,000 Ft-ig, átjárhatóak a zsebek
8. Az alábbi egyéb juttatások után összesen 33,04% adót kell fizetni: 

· Az évente egyszer adható csekély értékű ajándék (minimálbér 10%-ig),

· A telefonköltség 20%-a után, 

· A reprezentáció és az üzleti ajándék után (értékhatár nélkül!),

· A magánszemélynek nyújtott kölcsön meg nem fizetett jegybanki alapkamat + 5% mértékű kamata után, de 5 évente 10 millió forintnyi lakáscélú hitel meg nem fizetett kamata mentes.
9. 2019-től megszűnt az alábbi juttatások eddigi kedvező adózása, amennyiben juttatják bérként kell adót fizetni utána:

· Készpénzes cafeteria juttatás,

· Mobilitási célú lakhatási támogatás

· Erzsébet utalvány,

· Munkahelyi étkeztetés (a cég telephelyén), 

· Iskolakezdési támogatás, csak utalvány formájában adható,

· Iskola rendszerű képzés átvállalt költsége,
· Önkéntes nyugdíjpénztári befizetés,
· Egészség- és önsegélyző pénztári befizetés, 

· Helyi utazási bérlet,
· A visszavásárlási értékkel nem rendelkező betegségbiztosítás díja (kockázati életbiztosítás).
· Lakáscélú hitel törlesztéséhez adott munkáltatói támogatás.
10. Adómentesek az alábbi juttatások:
· Kulturális és sport szolgáltatásra belépő, bérlet a minimálbér összegéig külön-külön.
· Adómentes a munkáltató által fizetett bölcsődei, óvodai térítés, családi napköziben is.
· A kifizető által biztosított foglalkozás egészségügyi ellátás, járványügyi szűrővizsgálat és védőoltás.
· Időarányosan havi 23,200 Ft adómentes home office költségtérítés fizethető 2023-ban.
11. Az egyéni vállalkozói jövedelem utáni adó 9%. Ezen felül a vállalkozásból kivont osztalék után 15% SZJA-t kell fizetni és 13% szociális hozzájárulási adót, maximum a minimálbér huszonnégyszereséig. 
12. Az egyéni vállalkozó által felvett hitel (pénzügyi lízing) kamata levonható adókedvezményként a 9%-os adóból. A kizárólag üzleti célú eszközök költsége 200,000 Ft-ig a beszerzéskor egy összegben elszámolható.
13. Az egyéni vállalkozó minimum adó alapja a teljes bevétele, az adó ennek 2%-ának 9%-a.

14. A külföldi napidíj 30%-a, de maximum napi 15 euró adómentesen adható.

15. Ingó vagy ingatlan üzletszerű értékesítése esetén összevonandó jövedelemként kell adózni a nyereség után. Ingó értékesítés esetén 600,000 Ft bevételig nem kell vizsgálni az üzletszerűséget.
16. Bármely ingatlan, illetve ingatlanhoz kapcsolódó vagyoni értékű jog nem üzletszerű értékesítéséből származó jövedelem a szerzést követő ötödik évtől kezdve adómentes. 0-5 évig az adóalapba számító összeg évente csökken.

17. 15 Ft/km a saját gépkocsi munkába járásnál elszámolható adómentes költségtérítése. Saját gépkocsinak számít a közeli hozzátartozók tulajdonában álló is. 
18. Kiküldetési rendelvény alapján az üzleti célú gépkocsi használat költségtérítése a benzinköltségen túl szintén 15 Ft/km. A NAV által közzétett üzemanyag árral és a fogyasztási normával lehet számolni a benzin költséget. Elektromos üzemű személygépkocsi fogyasztásaként 100 km-enként 3 liter benzin árát lehet elszámolni, hibrid üzeműnél a fogyasztási norma 70%-a adómentes.
2. Járulékok 

1. A 2023. január 1-től érvényes minimál bér 232,000 Ft. A szakképzett alkalmazottaknak és a tagoknak, egyéni vállalkozóknak (legalább középfokú végzettséget igénylő tevékenység esetén) 296,400 Ft a garantált bérminimum.

2. A kifizető által a bérek után fizetendő szociális hozzájárulás 2023. január 1-től változatlanul13%.
3. A társas vállalkozás tagoknál és az egyéni vállalkozóknál a minimum szociális hozzájárulási adót a minimálbér 112,5%-a után, a levont járulékot a ténylegesen kifizetett bér, de legalább a minimálbér után kell megfizetni.
4. A magánszemélytől 18,5 % társadalombiztosítási járulék kerül változatlanul levonásra.
5. Havi 9,600 Ft-ot kell fizetni a nem biztosítottnak az egészségügyi ellátásra való jogosultsághoz. A járulékot a NAV veti ki. 6 havi nem fizetés esetén a kötelezett kiesik az ingyenes egészségügyi ellátásból.
6. 2022. január 1-től 13% szociális hozzájárulást kell fizetni az osztalékból, árfolyamnyereségből, vállalkozásból kivont jövedelem után az egyéni vállalkozóknak, az SZJA-n felül éves szinten a minimálbér huszonnégyszeresének összegéig. 
7. A béren kívüli juttatások, egyéb juttatások, reprezentáció után is 13% szociális hozzájárulást kell fizetni 2022. január 1-től 
8. 2019-től az öregségi nyugdíjasnak csak 15% SZJA-t kell fizetnie a bére, megbízási díja után, munkáltatói járulékokat sem kell fizetnie.
9. Munkaviszonyban legalább a minimál bér 30%-a után meg kell fizetni a járulékokat, amennyiben ennél kevesebb a munkaidő arányos bér, akkor is. 

10. Járulék kedvezmény vehető igénybe egyes munkavállalók foglalkoztatása esetén. (Nem kell időarányosítani!):
	Kedvezményezett
	Kedvezmény mértéke
	Meddig

	Szakképzettséget nem igénylő munkakör (FEOR 9.)
	Legfeljebb a minimálbér 6,5%-a
	Nincs korlát

	Munkaerő piacra lépő (NAV igazolást állít ki)
	Legfeljebb a minimálbér 13%-a

Legfeljebb a minimálbér 6,5%-a
	24 hónapig

25-36 hónapig

	Munkaerő piacra lépő három vagy több gyermeket nevelő nők (NAV igazolást állít ki)
	Legfeljebb a minimálbér 13%-a

Legfeljebb a minimálbér 6,5%-a
	36 hónapig

37-60 hónapig

	Megváltozott munkaképességű
	Minimálbér kétszereséig 13%-a
	Nincs korlát


3. Illeték
1.  Illetékmentes az egyenes ági rokonokon túl 2014-től a házastársak közötti ajándékozás, öröklés is. 2020. július 8-től a testvérek közti is.
2. A jóváhagyott osztalék későbbi elengedése illetékmentes 2014-től. 2021-től nem is bevétel az elengedőnél.
3. Nem kell illetéket fizetni a hitelezők által az adós javára elengedett összeg után.

4. Lakás vásárlás esetén az azt megelőző 3 évben eladott lakás értéke vonható le az illeték alapból.

5. A CSOK-kal vásárolt lakás megszerzése illetékmentes.

4.   Gépjármű adó – cégautó adó
1. 2021-től a NAV veti ki és szedi be a gépjármű adót.

2. A tartósbérbe adott személygépkocsi után 2017-től a tulajdonos fizeti a cégautó adót.
3. Változatlanul, ha nem magánszemély a gépjármű tulajdonosa, akkor cégautó adót kell fizetni. Az adó havi mértéke jelentősen megnőtt 2022. július 1-től:
	A cégautóadó havi mértéke
	 
	 
	 

	1. Teljesítmény (kW)
	„0”–„4” környezetvédelmi
	„6”–„10” környezetvédelmi
	„5”; „14–15” környezetvédelmi

	0–50 
	30 500
	16 000
	14 000

	51–90
	41 000
	20 000
	16 000

	91–120
	61 000
	41 000
	20 000

	120 felett
	81 000
	61 000
	41 000


5.   Számvitel
1. 2020-tól a 200,000 Ft alatti tárgyi eszközök beszerzési ára egy összegben elszámolható. 
6. ÁFA ​
1. Az ÁFA általános kulcsa változatlanul 27%. 
2. Az alanyi ÁFA mentesség határa 12 millió forint 2019-től. December 31-ig lehet választani! 

3. Személygépkocsi bérbe vétele (nyílt végű pénzügyi lízing esetén is) a bérleti díj ÁFÁ-jának 50%-a levonható útnyilvántartás vezetése nélkül (útnyilvántartás vezetése esetén több is). 
4. Az új lakás értékesítésének 5%-os kulcsát 2024. december 31-ig lehet alkalmazni.
5.   A személygépkocsi értékesítése ÁFA mentes 2013. április 21-től minden esetben, ha a beszerző nem vonta, vagy vonhatta volna le az ÁFÁ-t amikor vásárolta a járművet. Gépjármű kereskedők speciális szabályok!
6. A folyamatosan nyújtott szolgáltatások esetében a teljesítés (ÁFA fizetés) időpontja változatlanul:

· a teljesítés időpontja a számla kiállításának kelte, ha a fizetési határidő megelőzi az időszak végét, amire vonatkozik a számla,

· a fizetési határidő, amennyiben a fizetési határidő az időszakot követi, de legkésőbb az időszakot követő 60. nap.
7.   Egyes behajthatatlan követelések ÁFÁ-ja szigorú feltételek mellett visszaigényelhető.
8.   A számlát a teljesítést követő 8 napon belül ki kell állítani.
9.   Ügyfeleinknek a devizában kiállított számlákon MNB árfolyamon kell feltüntetniük Ft-ban a felszámított ÁFÁ-t, ha a számla ÁFA köteles.

10.   2020. július 1-től:

· Online, valós idejű adatszolgáltatást kell adniuk a számlázó programoknak a NAV felé minden kiállított számláról. A kézi számlák esetében is adatot kell szolgáltatni a számla kiállítását követő 2 napon belül, ha az ÁFA>500 ezer Ft, ez alatt 5 napon belül.
· A kimenő számlákon az adóalany vevő adószámát minden esetben fel kell tüntetni.

· Az összes bejövő, költség számlákról is adatot kell szolgáltatni a NAV-nak adószámonként az ÁFA bevallásban, ÁFA összegtől függetlenül.
11. 2021. január 1-től kell lejelenteni:

· a magánszemélyeknek kiállított számlákat (név és cím nélkül),
· a külföldieknek kiállított számlákat.
7. Társasági adó
1. A társasági adó mértéke változatlanul 9 %.
2. A jövedelem minimum (a társaság összes bevételének 2%-a) alapját 2014-től növeli a tagi kölcsön adott évi növekedésének 50%-a és 2015-től a számításnál nem vonható le az eladott áruk és a közvetített szolgáltatások beszerzési értéke.

3. Változatlanul elismert költség a filmalkotás és a látvány-csapatsport támogatása és e mellett az adóból is levonható. 2020-tól az adó előleg terhére tehető felajánlás annak 80%-ig ami után 7,5% adó visszatérítés jár. 
4. A korábbi években felhalmozott veszteség maximum az adott évi adózás előtti eredmény 50%-ig vonható le (az egyéb módosítók után maradó adóalaphoz képest). A 2015-től képződő veszteség 5 évig vihető tovább, a korábbiak 2025-ig. 

5. 2017. január 1-től a felvett hitel (pénzügyi lízing) kamata utáni adó kedvezmény 100 %.
6. A kizárólag magánszemély tulajdonú cégek adott évi új eszköz beszerzései összeghatár nélkül levonhatóak a társasági adó alapjából (a több év alatt elszámolható értékcsökkenési leíráson felül).
7. Energia hatékonyságot szolgáló beruházások, felújítások után 30-45% adókedvezményt lehet igénybe venni. Energetikai auditornál kell kezdeni a tájékozódást.
8. KATA
1. 2022. szeptember 1-jétől kata alanya csakis főfoglalkozású egyéni vállalkozó lehet. 
2. Mindazoknak a kisvállalkozásnak, akik kifizetőtől szereznek bevételt, még a bevétel megszerzését megelőző napon megszűnik a kata alanyiságuk.

3. Változatlanul 50,000 Ft/hó közterhet kell fizetnie a főfoglalkozású vállalkozónak, 50,000 Ft/hónál csak 108,000 Ft a havi nyugdíjalap. A nyugdíjnál a szolgálati időbe minimálbér arányosan számítanak be!
9. Átalányadózás egyéni vállalkozóknak
1. Átalányadózó lehet az egyéni vállalkozó, ha bevétele 2023-ban nem éri majd el a 27,840,000 Ft éves bevételt. (Amennyiben ezt meghaladja egész évben normál költség elszámolással kell az adót számítani.) 
2. Főállású átalányadózóként a bevétel 60%-a után kell 15% SZJA-t. Ezen felül a minimálbér/garantált bérminimum összege után legalább 18,5% járulékot is fizetni kell és 112,5%-a után 13% szociális hozzájárulást, ha nincs bevétel akkor is. Mellékállásban csak a tényleges bevétel 60% után kell fizetni ezeket az adókat. A nyugdíjas a bevétel 60%-a után csak SZJA-t fizet. 
3. 2023-tól negyedévente kell csak bevallást adni és befizetni az adókat, a negyedévet követő 12-ig.

4. Évente 2,320,000 Ft bevétel (60%-a 1,392,000 Ft jövedelem) SZJA mentes.
5. Kiskereskedelemre és egyes tevékenységekre speciális szabályok.
10. KIVA
1. A KIVA adó mértéke 10%, ami kiváltja a társasági adót (ami 9%) és a bérek utáni szociális hozzájárulást (13%). Itt is érvényesíthetők a szociális hozzájárulás adó alap csökkentő kedvezményei (lsd. 2.10. pont).

2. Az adó alapja jelentősen módosult 2017-től. A bruttó bérek és 2019-től a béren kívüli juttatások, a jóváhagyott osztalék és a tőkekivonás az adóalap. További adóalap a pénztár növekménye bizonyos határ felett.

3. 50 fő és 3,000 millió bevétel alatt választható (a kapcsolt vállalkozásokat is figyelembe kell venni).
11. Helyi adó, innovációs járulék
1. 2023-ban 2% az iparűzési adó legnagyobb mértéke.
2. KATA választása esetén az iparűzési adó önkormányzatonként 50 ezer Ft.

3. KIVA választásakor az iparűzési adó alapja a KIVA alap 1,2-szeresében is megállapítható.

4. A kisvállalkozó (25 millió bevételig) egyszerűsített iparűzésiadó-alapja az adóévi bevétele nagyságától függően sávosan differenciált lehet. Önkormányzatonként azonos nagyságú, tételes összeg. Az egyszerűsített adóalap 12 millió forint bevételig 2,5 millió forint,12 és 18 millió forint közötti bevételi sávban 6 millió forint, 18 és 25 millió forint bevétel között, illetve kiskereskedő átalányadózó esetében 120 millió forint bevételig pedig 8,5 millió forint lesz. A HIPA bevallásban kell jelölni a választást és ekkor kell előleget is fizetni.
12. Különadók

1. A pénzügyi vállalkozások 2023-ban is 6,5% különadót fizetnek, az adóévet megelőző 2. év kamat és a jutalék eredménye után. 

2. A pénzügyi vállalkozásoknak a 2022. évi helyi adó törvény szerinti bevétele után 8% extraprofit adót kell fizetniük 2023-ban.

3. Pénzügyi tranzakciós illetéket kell fizetni a pénzügyi vállalkozáshoz készpénzben befizetett kölcsöntörlesztés után is.

4. A távközlési adó változatlan 2023-ban.
13. Adózás rendje

1. 2019-től a késedelmi pótlék mértéke jegybanki alapkamat + 5%-ra nőtt. Kockázatos adózóknál ennek 150%-a.

2. A vállalkozások külföldön vezetett bankszámláit be kell jelenteni a NAV-hoz.
3. A nem KATA-s egyéni vállalkozók adóbevallási határideje május 20.
4. A NAV a hivatalos iratokat elektronikusan kézbesíti a vállalkozás Cégkapus tárhelyére. Az ismételt kézbesítéstől számított 5. napon kézbesítettnek kell tekinteni. 30 nap után a levelek törlésre kerülnek, ha nem helyezik őket tartós tárba. Kérjük folyamatosan nézzék Cégkapus tárhelyüket! 
5. A NAV honlapon célszerű legalább havonta ellenőrizni a saját és a partnerek adószámát. A törölt adószámú adózók számlájának ÁFÁ-ja nem vonható le és nem számolható el költségként a számlájuk!
6. Az 1,5 millió Ft-ot meghaladó cégek közti készpénzes kifizetés esetén a kifizetést teljesítő és az elfogadó is 20% mulasztási bírsággal sújtható az 1,5 millió Ft feletti részre!

7. A kapcsolt vállalkozásoknak történő 1 millió Ft feletti készpénz kifizetést kell bejelenteni a NAV-nak.

8. Kizárólag a NAV által képzett EKAER szám birtokában lehet útdíj köteles járművel az Európai Unióból behozni ill. oda kivinni terméket ill. belföldön nem végfelhasználó részére első adóköteles termékértékesítéshez fuvarozást végezni. Kockázatos termékek esetében minden gépjárműnek kell EKAER szám. Ezt részben kiváltotta 2021-től a BIREG.
9. Az új munkavállalókat változatlanul a munkába lépést megelőző napon be kell jelenteni. 
10. A transzferár nyilvántartás hiányosságai miatt szerződésenként 5 millióra nő az ismételhető bírság. A társasági adó bevallásban adatokat kell szolgáltatni a transzferár adatokról.

11. Adóperek eseten új, korábban ismert bizonyíték legkésőbb csak a NAV jegyzőkönyvre észrevételként terjeszthető elő, a határozat után, bírósági eljárásban már nem.
A személyi jövedelemadó bevallást már nem készítheti el a munkáltató. Azon ügyfeleinknél, ahol bérszámfejtést végzünk mindenkinek az önadózásra vonatkozó igazolást adunk ki 2023. januárjában és amennyiben a munkavállalók kérik, hogy készítsük el helyettük az adóbevallásukat - és az erre vonatkozó adataikat április 20-ig elküldik részünkre - külön díjazás nélkül segítünk elkészíteni azt. A NAV az Ügyfélkapuval rendelkező magánszemélyeknek bevallás javaslatot küld, aminek a jóváhagyásával a bevallási kötelezettségüket teljesíthetik. Ennek átnézésében is segítünk, ha igénylik!
Tájékoztatónk általános jellegű és csak a főbb változásokat emeli ki! Amennyiben további kérdései vannak kérem keressen minket.
Budapest, 2022. december 19.
További jó munkát kívánok:                                             
Szokol Erzsébet
Adótanácsadó

